## Agricultura destina 500.000 euros al foment de la innovació tecnològica en finques o explotacions col·laboradores

*** L’ajuda està dirigida a empreses dedicades a la producció primària de productes agrícoles
* Té per objecte generar i finançar una xarxa de transferència de tecnologia mitjançant el suport a finques o explotacions col·laboradores**

La Conselleria d’Agricultura, Ramaderia i Pesca destinarà un total de 500.000 euros al foment de la innovació tecnològica a través de finques o d’explotacions col·laboradores.

Estes ajudes, que s’han publicat este dimarts en el *Diari Oficial de la Generalitat Valenciana* (DOGV), estan dirigides a empreses de la Comunitat Valenciana dedicades a la producció primària de productes agrícoles.

El seu objectiu és generar i finançar una xarxa de transferència de tecnologia mitjançant el suport a finques o explotacions col·laboradores, a més de recuperar la investigació participativa, renovar l’experimentació i la transferència agrària, i generar xarxes de col·laboració en el territori.

D’esta manera, es fomenta la innovació a través de finques d’agricultors col·laboradors, assajos, experiències demostratives i parcel·les de seguiment.

Així es contribuïx a avaluar les condicions de les explotacions, el comportament agronòmic i els resultats que es poden obtindre amb noves introduccions de material vegetal o de tècniques de cultiu que la investigació pròpia, o bé d’altres àmbits, va posant a la disposició del sector per a avançar en el procés d’innovació i millorar la renda dels agricultors.

En concret, estes subvencions estan dirigides a projectes innovadors i d’experimentació sobre adaptació del material vegetal a les condicions ambientals de la Comunitat Valenciana, així com sobre model de producció i transformació agroecològica i/o sostenible; reducció de la contaminació i/o estalvi energètic; potenciació i valorització dels recursos genètics autòctons vegetals i animals; projectes realitzats en zones vulnerables, de muntanya, parcs naturals i Xarxa Natura 2000, i reutilització i valorització dels residus agraris i/o agroalimentaris.

Esta línia d’ajudes s’orienta a persones físiques o jurídiques, públiques o privades, titulars, cessionàries o arrendatàries de finques o explotacions agrícoles i/o ramaderes, amb seu a la Comunitat Valenciana.

Per a més informació sobre la resolució, es pot consultar el DOGV en l’enllaç següent: [2024\_5752.pdf (gva.es)](https://dogv.gva.es/datos/2024/06/18/pdf/2024_5752.pdf).

Fecha: 18/06/2024